**Miestne zastupiteľstvo Mestskej časti Košice – Nad jazerom**

**Z á p i s n i c a**

zo XIV. riadneho zasadnutia miestneho zastupiteľstva Mestskej časti Košice – Nad jazerom

dňa 29. septembra 2016

­

**Prítomní:** Ing. Mgr. Lenka Kovačevičová- starostka mestskej časti

Mgr. Bernard Berberich – zástupca starostky

PhDr. Patrik Géci – kontrolór

**Prítomní poslanci:** R. Lenártová, M. Capcara, M. Slivka, A. Gajdošová, M. Jokeľová, L. Kleinová,M. Papcun, M. Siksa, J. Skonc, E. Cimbala, R. Schwarcz

**Neprítomní poslanci:** P. Badanič (ospravedlnený)

**Ďalší prítomní:** JUDr. Alena Olejárová – vedúca organizačno-právneho oddelenia

Ing. Milan Derfiňák – vedúci oddelenia výstavby a investičných činnosti

Ing. Marta Vojtasová – vedúca oddelenia finančného a správy majetku

Ing. Ildikó Szegedyová – vedúca oddelenia kultúry

Mgr. Ivica Krausová – vedúca samostatného referátu sociálnych vecí a priestupkov

Ing. Miroslav Fajčík – veliteľ MSP, stanica Košice – Nad jazerom

občania mestskej časti

**K bodu č. 1 Otvorenie zasadnutia**

14. zasadnutie miestneho zastupiteľstva otvorila a viedla starostka L. Kovačevičová. Privítala poslancov a zamestnancov úradu. Konštatovala, že je prítomných 12 poslancov, takže zasadnutie je uznášaniaschopné. Ospravedlnil sa poslanec Peter Badanič. Ďalej privítala veliteľa Mestskej polície stanica Nad jazerom Ing. Miroslava Fajčíka, zástupcov tlače a verejnosť – občanov mestskej časti.

**K bodu č. 2 Schválenie programu zasadnutia**

Návrh programu zasadnutia a materiály na rokovanie uvedené v pozvánke boli predložené písomne a v zmysle rokovacieho poriadku zverejnené na webovej stránke mestskej časti. Starostka vyzvala prítomných poslancov či má niekto pripomienky alebo doplnky k predloženému programu. Vystúpila poslankyňa Andrea Gajdošová a navrhla doplniť program o bod 11 a) Personálne otázky – Návrh na odvolanie člena komisie a voľbu nového člena v komisii mládeže, športu a vzdelávania.

**(Hlasovanie č. 1: z prít. 12 za 12)**

Po doplnení programu o bod 11 a) starostka dala hlasovať o celom predloženom programe:

l. Otvorenie zasadnutia

2. Schválenie programu zasadnutia miestneho zastupiteľstva Mestskej časti Košice – Nad jazerom

3. Určenie zapisovateľa, overovateľov zápisnice, voľba návrhovej komisie

4. Informatívna správa o činnosti MSP v Košiciach - stanice Nad jazerom

5. Správa o činnosti starostky mestskej časti

6. Správa o plnení uznesení miestneho zastupiteľstva Mestskej časti Košice – Nad jazerom

7. Správa o výsledkoch kontroly

8. Monitorovacia správa programového rozpočtu Mestskej časti Košice – Nad jazerom k 30.06.2016

9. Návrh na 3. zmenu programového rozpočtu Mestskej časti Košice – Nad jazerom na rok 2016

10. Návrhy pre udelenie ocenení Mestskou časťou Košice – Nad jazerom v roku 2016

11. Návrh dodatku č. 1 k Zásadám odmeňovania poslancov miestneho zastupiteľstva Mestskej časti Košice – Nad jazerom

12. Informácia o vykonávaných rozpočtových opatreniach programového rozpočtu Mestskej časti Košice – Nad jazerom na rok 2016

13. Interpelácie

14. Rôzne

15. Záver

**(Hlasovanie č. 2: z prít. 12 za 12)**

**K bodu 3/ Určenie zapisovateľa, overovateľov zápisnice, voľba návrhovej komisie**

Starostka určila za zapisovateľku Mgr. Zuzanu Štefanikovú, za overovateľov zápisnice poslancov Milana Papcuna a Andreu Gajdošovú. Do návrhovej komisie boli zvolení poslanci za  jednotlivé kluby: Erik Cimbala za klub SMER-SD a za nezávislých poslancov Róbert Schwartz.

**(Hlasovanie č. 3: z prít. 12 za 12)**

**K bodu 4**/ **Informatívna správa o činnosti OO PZ Košice – Nad jazerom a MSP v Košiciach - stanice Nad jazerom**

V rámci bodu vystúpil Ing. Miroslav Fajčík – veliteľ MSP Košice, stanica Nad jazerom. V krátkosti informoval miestne zastupiteľstvo o činnosti príslušníkov stanice MsP Nad jazerom za obdobie od 15.06.2016 do 29.09.2016, ktorá bola zameraná hlavne na  kontrolu verejného poriadku, čistotu, kontrolu zákazu konzumácie alkoholických nápojov na  verejnosti, na ochranu majetku občanov a mesta pred jeho poškodením a odcudzením, na statickú dopravu a na  dodržiavanie VZN mesta a mestských častí. Počas uvedeného obdobia príslušníci stanice MsP - Nad jazerom zistili a riešili celkovo 1044 priestupkov, z toho: na úseku proti BaPCP 126 krát**,**  proti verejnému poriadku 320 krát, porušenie VZN 345 krát, porušenie iných zákonov 23 krát. Na  území MČ Nad jazerom v uvedenom období zistila stanica MsP Nad jazerom celkovo 2  vraky, pričom z celkového počtu bolo v uvedenom období odstránených 6vrakov. V evidencii majú k 27.09.2016 celkovo 15 neodstránených vrakov, ktoré sú v riešení. Veliteľ spomenul tie najzaujímavejšie prípady a to že, dňa 17.06.2016 bol prijatý oznam, že  na  zastávke MHD leží osoba s poranenou hlavou. Oznam bol opodstatnený, osobe bola poskytnutá prvá pomoc, privolaná RZP, ktorá osobu previezla do nemocnice. Dňa 19.07.2016 bol prijatý oznam, že pri reštaurácií Pláž leží osoba s poranenou hlavou. Oznam bol opodstatnený, osobe bola poskytnutá prvá pomoc, privolaná RZP, ktorá osobu previezla do nemocnice. Dňa 01.08.2016 bola zistená na základe oznamu posprejovaná fasáda a okná na ZŠ Družicovej. Dňa 20.09.2016 bol prijatý oznam, že  na  Jenisejskej ulici leží osoba. Po príchode na miesto zistený exitus. Bola privolaná RZP a PZ. Príslušníci stanice MsP Nad jazerom vykonali preventívno – bezpečnostné akcie 19 krát, z toho

5  krát boli zamerané na kontrolu požívania alkoholu na  verejnom priestranstve a osobami mladšími ako 18  rokov, 9 krát sa kontrola zamerala na dodržiavanie podmienok chovu psov, kde zistili jedno porušenie, ktoré riešili blokovou pokutou. 5 krát sa zamerali na kontrolu dodržiavanie zákona o nefajčiaroch, kde zistili porušenia na území mestskej časti Nad jazerom 2  krát, ktoré riešili napomenutím. Príslušníci stanice MsP Nad  jazerom vykonali v uvedenom období preventívno – bezpečnostné akcie a to  zabezpečovaním priechodov pre chodcov v počte 34  krát. Celkovo v uvedenom období príslušníci stanice MsP Nad jazerom vykonali 917 krátkontrolu plánovaných úloh. Celkovo riešili 279 oznamov, ktoré boli zamerané na zdržiavanie asociálov a bezdomovcov na verejných priestranstvách a ich protiprávne konanie, taktiež riešili oznamy zamerané sa stacionárnu dopravu, rušenie nočného kľudu a pod. . V období posledných 2 týždňov sa hliadky zamerali na  zmapovanie a pohyb asociálov pohybujúcich sa v MČ. Zistili, že  sa  v prevažnej miere sa jedná o tie isté osoby, ktoré sa zdržiavajú poväčšine v okolí obchodných centier. Hlavne sa jedná o OC  Čingov, OC Važec, OC Branisko a OC Bukovec a taktiež na  zastávke MHD na  ul.  Ladožskej a pri parovodoch na ul. Slaneckej oproti OC Važec.

K vystúpeniu veliteľa mestskej polície neboli v rámci rozpravy vznesené pripomienky a dotazy.

Miestne zastupiteľstvo Mestskej časti  Košice – Nad jazerom zobralo na vedomie informáciu o  činnosti Mestskej polície Košice – stanice Nad jazerom za posledné obdobie – **uznesenie: 111. (Hlasovanie č. 4: z prít. 12 za 12)**

**K bodu č. 5/ Správa o činnosti starostky mestskej časti**

Starostka informovala miestne zastupiteľstvo o svojej činnosti od posledného riadneho zastupiteľstva. Koniec júna, polovica júla a začiatok augusta 2016 patril v mestskej časti revitalizácií vody v jazere pod odborným vedením prof. Maršálka i odborným stretnutiam s jeho pracovnou skupinou, technickým zabezpečeniam zo strany mestskej časti, počas doby prípravy a celkového procesu revitalizácie vody. Profesor navštívil našu MČ počas leta so svojou skupinou 3  krát. Z dôvodu zmien v rozpočte sa konalo zasadnutie MiZ v júli, k pripravovaným investičným projektom a poskytnutému účelovému transferu od mesta na Venčovisko a ihrisko s agility prvkami pre psy a Fit park v lesoparku, ktoré bude financované z výhry za druhé miesto v súťaži mestská časť športu. Realizácie obidvoch zámerov bude v októbri 2016. Momentálne sa na nich pracuje. Letné mesiace boli obdobím, kedy prebiehala finalizácia viacerých investičných aktivít mestskej časti. K najväčšej patrila dlhodobo pripravovaná výstavba parkoviska s obratiskom na  Raketovej ulici pri ZŠ Družicová. Vybudovalo sa 44 nových parkovacích miest, nové dopravné značenie, obratisko s novým vyznačením pôvodných miest. Do prevádzky bolo uvedené 30.08.2016 za účasti poslancov, zamestnancov miestneho úradu a zhotoviteľa diela. Starostka ďalej informovala o investičnej akcii Centrum Relaxu a športu, kde bolo komplexne zrekonštruované ihrisko Bukovecká, ktoré bolo uvedené do prevádzky 03.09.2016. Ihrisko patrí k najväčším detským ihriskám v mestskej časti. V auguste bola zrealizovaná rekonštrukcia Denného centra, ktoré bolo opäť uvedené dňa 05.09.2016 do prevádzky. Momentálne prebieha rekonštrukcia schodiska v OC Branisko. Počas leta bolo opravených viacero chodníkov, v rekreačnej lokalite a v lesoparku boli nainštalované nové lavice so stolmi a vymurované ohniská. V rámci spolupráce mestskej časti s  15-tym Budapeštianskym obvodom boli žiaci strednej odbornej školy Bukovecká na letnom

pobyte v partnerskej mestskej časti. Starostka privítala starostu 15-teho Budapeštianskeho obvodu pána Hajdú Lászla v júli aj v auguste v rámci osláv sviatku Svätého Štefana. Počas letných prázdnin MČ pripravila v mesiacoch júl a august prímestský tábor Jazeráčik. Starostka navštívila v júli manželov Klimových, ktorí sú  v manželskom zväzku 60 rokov a oslávili Diamantovú svadbu. MČ participovala na  podujatiach Majstrovstvá Európskej únie plachetníc Micro Magic, ktoré sa konali v septembri. Aerobic Maratón v rámci Európskeho týždňa športu, akcia Activ life Spoznaj behom Košice – Nad jazerom. V poslednú septembrovú nedeľu MČ pripravila v spolupráci s Komisiou športu, mládeže a vzdelávania Futbalový turnaj o pohár starostky MČ. Zúčastnilo sa 14 tímov a takmer 140  hráčov. Starostka sa zúčastnila pri príležitosti 72. Výročia SNP pietneho aktu kladenia vencov a kytíc pri pamätníku hrdinu SNP Mjr. Ľudovíta Kukorelliho v Mestskom parku. Ďalej prijala pozvania riaditeľov viacerých škôl pôsobiacich v mestskej časti a zúčastnila sa  na  slávnostnom zahájení nového školského roka na základných školách Družicová, Bukovecká a na Obchodnej akadémii Polárna. Zúčastnila sa slávnostného koncertu ku dňu Ústavy SR, ktorý zorganizovali Matica Slovenska a Arcibiskupský školský úrad a SoŠ Automobilová. Starostkinou pravidelnou činnosťou je  kontrolná činnosť sídliska ako je stav kosenia, čistota a poriadok na  verejných priestranstvách aj na zastávkach. Na základe nedostatkov, ktoré sa  vyskytli počas prác kosenia, starostka podala sťažnosť a zvolala stretnutie na Správe mestskej zelene u predchádzajúcej poverenej riaditeľky. Absolvovala stretnutia s veliteľom Mestskej polície stanice Nad jazerom Ing. Miroslavom Fajčíkom a riešili problematiku asociálov, podnety občanov, problematiku vrakov, ktoré sa podarilo od začiatku roka 2015 z počtu 73 znížiť na 15. Pravidelnosťou starostky sú raz v mesiaci návštevy na magistráte mesta Košice u námestníčky primátora Renáty Lenártovej, kde riešia konkrétne požiadavky mestskej časti i občanov, ktoré kompetenčne patria pod mesto Košice. Zúčastnila sa na pracovnom stretnutí s generálnym riaditeľom Dopravného podniku, kde riešili stav zastávok a dopravu nachádzajúcu sa mestskej časti. Toto rokovanie bude pokračovať dňa 10.  októbra 2016.

V rámci rozpravy neboli vznesené pripomienky ani dotazy.

Starostka odovzdala slovo návrhovej komisii, aby  predniesla návrh uznesenia.

Miestne zastupiteľstvo Mestskej časti Košice – Nad jazerom zobralo na vedomie správu o činnosti starostky mestskej časti – **uznesenie č. 112.**

**(Hlasovanie č. 5: z prít. 12 za 12)**

**K bodu 6/Správa o plnení uznesení miestneho zastupiteľstva Mestskej časti Košice – Nad jazerom**

Správa bola predložená písomne. V rámci rozpravy neboli vznesené pripomienky ani dotazy.

Starostka vyzvala návrhovú komisiu k predneseniu návrhu uznesenia.

Miestne zastupiteľstvo Mestskej časti Košice – Nad jazerom, zobralo na vedomie správu o  plnení uznesení MiZ MČ od posledného riadneho rokovania MiZ Košice – Nad jazerom.

**- uznesenie č. 113.**

**(Hlasovanie č. 6: z prít. 12 za 12)**

**K bodu 7/Správa o výsledkoch kontroly za obdobie od 12. riadneho zasadnutia miestneho zastupiteľstva Mestskej časti Košice – Nad jazerom konaného dňa 16.06.2016.**

Správa bola predložená písomne. V rámci rozpravy neboli vznesené pripomienky ani dotazy. Starostka odovzdala slovo návrhovej komisii.

Miestne zastupiteľstvo Mestskej časti Košice – Nad jazerom, zobralo na vedomie správu o  výsledkoch kontroly za obdobie od 12. riadneho zasadnutia MiZ MČ Košice – Nad jazerom konaného dňa 16.06.2016 – **uznesenie č. 114.**

**(Hlasovanie č. 7: z prít. 12 za 12)**

**K bodu 8/Monitorovacia správa programového rozpočtu Mestskej časti Košice**

**– Nad  jazerom k 30.06.2016.**

Materiál bol predložený písomne, bol zverejnený na webovej stránke mestskej časti aj  na  úradnej tabuli. Bol prerokovaný vo finančnej komisii aj v Miestnej rade.

Mestská časť Košice – Nad jazerom hospodárila v 1. polroku roku 2016 s prebytkovým rozpočtom z bežného rozpočtu vo výške **+ 88 509 €** pri rozpočtovanom ročnom prebytku vo výške **+ 50 021 €**. Mestská časť dosiahla k 30.06.2016 bežné príjmy vo výške **597 551 €**, čo predstavuje 48,2 % ročného rozpočtu a čerpala bežné výdavky v sume **509 042 €**, čo predstavuje 42,8 % ročného rozpočtu.

V oblasti kapitálového rozpočtu mestská časť dosiahla kapitálové príjmy vo výške **80 000  €** a čerpala kapitálové výdavky v sume **1 820 €** pri prebytku z kapitálového rozpočtu vo  výške **+ 78 180 €**.

Z rozpočtu príjmov a výdavkov dosiahla mestská časť za 1. polrok roku 2016 prebytok vo  výške **+ 166 689 €.** Zostatok peňažných prostriedkov na mimorozpočtových fondoch (mimo finančných prostriedkov na sociálnom fonde) dosiahol k 30.06.2016 stav **365 665 €**, ale úhrady za  realizované investičné akcie sa očakávajú až v 2. polroku roku 2016. Očakávaný stav finančných prostriedkov na mimorozpočtových fondoch (mimo finančných prostriedkov na  sociálnom fonde) k 31.12.2016: v sume **200 000 €**. Stav zostatku finančných prostriedkov môže ovplyvniť neistý príjem do konca roka 2016 z licencií na výherné prístroje v sume **32 500 €** z  dôvodu pripravovanej novely zákona o hazardných hrách.

Stav investičného úveru na rekonštrukciu Multifunkčného objektu Poludníková z roku 2008 k 30.06.2016 predstavoval čiastku **71 652 €**.

**Plnenie priorít mestskej časti za obdobie 1. polroka 2016:**

**1. Čistota a poriadok** - denný monitoring a čistenie sídliska a RL Jazero, používanie komunálneho vozidla na zvoz odpadu – zlikvidovaná skládka, uskutočnených 50, opravy parkových košov, systém odovzdávania vrecúšok na psie exkrementy majiteľom psov.

**2. Opravy mobiliáru** – najmä lavičiek na sídlisku – v 1. Polroku bolo opravených 50  lavičiek.

**3. Bezpečnosť – kamerový systém** – V rámci spolupráce s Mestskou políciou Mestská časť Košice – Nad jazerom v roku 2016 pristúpila k spolufinancovaniu prevádzky mestského kamerového systému (1 kamera) monitorujúca majetok v RL Jazero.

**4. Opravy ciest a chodníkov** – finančné prostriedky v objeme **11 tisíc €** boli použité na súvislú opravu peších komunikácií spolu o výmere **535 m²** – chodníkov na Stálicovej ulici, kde po oprave výmery **331 m²** je ukončená rekonštrukcia celého prídomového chodníka. Na Amurskej ulici sa  opravilo **204 m²** plochy chodníka, pričom prevažná časť opravy resp. dokončenie celého úseku Amurská – Jenisejská je plánovaná v budúcom roku.

**5. Vybudovanie parkoviska Raketová** – Stav k 30.06.2016: Výstavba parkoviska na Raketovej ulici bola plánovaná na júl – august 2016 – parkovisko bolo otvorené dňa 02.09.2016.

**6. Údržba a opravy ihrísk** –k 30.06.2016 boli finančné prostriedky použité na obnovu náterov na  ihriskách Uralská, Ladožská, Azovská a Meteorová.

**7. Revitalizácia ihriska Bukovecká** –revitalizácia bola plánovaná na 2. polrok 2016 – ihrisko bolo otvorené dňa 03.09.2016. V súvislosti s 2. miestom Mestskej časti Košice – Nad jazerom v  súťažnom projekte **„Najaktívnejšia Mestská časť Európskeho mesta športu 2016“** boli mestskej časti schválené finančné prostriedky vo výške **10 000 €**. Na základe toho mestská časť pripravuje v 2. polroku 2016 zámer **„Fit park ihrisko“** v lesoparku rekreačnej lokality jazera.

**8. Vybudovanie verejného osvetlenia** – **Važecká a Čingovská** – **Jenisejská** – k 30.06.2016 bola zrealizovaná stavba verejného osvetlenia na Čingovskej – Jenisejskej ulici s počtom 6  svetelných bodov. Stavba osvetlenia na ulici Važecká bude prebiehať v septembri 2016.

**9. Príprava projektovej dokumentácie na stavby -** Riešenie statickej dopravy – Rovníková – v  2.  polroku Verejné osvetlenie – Hrádza – lesopark – v 2. Polroku.

**10. Spolupráca s mestom Košice a Masarykovou univerzitou v Brne** na riešenie problému siníc v RL Jazero – súčinnosťou v technickej pomoci a poskytnutím spravovanej dokumentácie.

**11. Formou poskytnutia dotácií podpora** verejnoprospešných aktivít v mestskej časti pre  21  subjektov, poskytnutých 22 dotácií.

**12. Podpora činnosti Denného centra pre seniorov - v**oľno časové bežné aktivity, realizácia spoločensko–kultúrnych podujatí – v 1. polroku bola Novoročná kapustnica, Maškarný ples – fašiangy 2016, Deň matiek, Športový deň seniorov,

- rozvoj záujmovej činnosti realizáciou kultúrno – poznávacích zájazdov – Miskolc, Eger, ďalej spevokol Jazerčan, Mažoretky – seniorky.

- Príprava na rekonštrukciu hlavnej sály Denného centra v 2. polroku 2016. Denné centrum bolo po rekonštrukcii otvorené dňa 05.09.2016.

**13. Zabezpečenie stravovania a poskytovanie príspevku na stravovanie seniorov** – opätovné zvýšenie počtu stravníkov – stav k 30.06.2016 na 84 stravníkov.

**14. Poskytovanie jednorazových dávok občanom a rodinám v hmotnej núdzi** – k 30.06.2016: 50-tim občanom.

**15. Aktivácia dlhodobo nezamestnaných občanov** – formou rôznych druhov programov v spolupráci s Úradom práce, sociálnych vecí a rodiny SR – k 30.06.2016 aktivovaných spolu 144  uchádzačov o zamestnanie.

**16. Realizácia kultúrno**–**spoločenských a športových aktivít v mestskej časti** – v priebehu 1.  polroka 2016 boli v KS Jazero a KS Iskra uskutočnené nasledujúce aktivity:

* Kurzy: Anglický jazyk
* Cvičenia a tance: Zumba, pilates, lady aerobic, aerobic, taekwondo, Tanečné štúdio G - mini, fitbox, fitball, antigravity fitness, Shorinji kempo, bodystyling, batuka, dancefittness, tanečné štúdio Hviezdička, Unostar dance studio, karate, Detský folklórny súbor Halúzka, Jumping
* Podujatia: Stretnutia s riaditeľmi škôl, Prázdninová korčuľovačka - 2 dni
* MDŽ, Deň učiteľov, Vyčisťme si sídlisko, Talent show, Aerobic Maratón, Sprievodný program Košické Benátky, Deň Jazerčanov, Dni mesta Košice – Košický guláš, MDD, premietanie filmov pre deti

**-** komisia sociálno–zdravotná: Jazerská kvapka krvi, ktorá mala veľký úspech.

**-** komisia mládeže, športu a vzdelávania: Počítačový kurz pre seniorov, Jazerský street basketbal, volejbalový turnaj o Putovný pohár starostky, olympiáda MŠ, stolnotenisový turnaj – Memoriál Gálovcov, Jazerské tulene, motokros – jazda zručnosti

**17. Účasť na projekte "Najaktívnejšia Mestská časť Európskeho mesta športu 2016".**

Všetky skutočnosti sú podrobne uvedené v predloženom materiáli.

Starostka otvorila rozpravu k prerokovávanému bodu. Do rozpravy sa nikto nezapojil. Uzatvorila rozpravu a odovzdala slovo návrhovej komisii.

Miestne zastupiteľstvo Mestskej časti Košice – Nad jazerom zobralo na vedomie Monitorovaciu správu programového rozpočtu Mestskej časti Košice – Nad jazerom k 30.06.2016

– **uznesenie č. 115**

**(Hlasovanie č. 8: z prít. 12 za 12)**

**K bodu 9/Návrh na 3. zmenu programového rozpočtu Mestskej časti Košice – Nad jazerom na rok 2016**

Materiál bol predložený písomne, zverejnený na webovej stránke mestskej časti, prerokovaný vo finančnej komisii a v Miestnej rade. Starostka priblížila o čo sa jedná.

**Navrhovaná zmena uvedená pod bodom 1/**

Bod 1/

Uznesením č. 76 miestneho zastupiteľstva Mestskej časti Košice – Nad jazerom zo dňa 17.12.2015 miestne zastupiteľstvo schválilo v rámci programového rozpočtu na rok 2016 konanie dobrovoľnej zbierky počas podujatia Jazerské Vianoce 2016 – položka 311 – Dobrovoľné príspevky – vianočné trhy a rozdelenie výnosu dobrovoľnej zbierky v programe 8 – Služby občanom, podprograme 2 – Vianočná zbierka, prvku 1– Rozdelenie zbierky – vianočné trhy.

V schválenom programovom rozpočte neboli určení prijímatelia výnosu dobrovoľnej zbierky. Na základe uvedeného navrhujeme výnos zbierky rozdeliť takto:

Účel zbierky: **Verejnoprospešný účel** –finančné prostriedky budú použité pre nižšie uvedené materské školy resp. rodičovské združenia pri materskej škole (z dôvodu neexistencie právnej subjektivity MŠ) pre každého rovnakým dielom:

**1. Materská škola Dneperská 8, Košice**

**2. Materská škola Galaktická 9, Košice**

**3. Rodičovské združenie pri Materskej škole Družicová 5, Košice**

**4. Združenie rodičov pri MŠ Jenisejská 24, Košice**

**5. Rodičovské združenie pri MŠ Azovská 1, Košice.**

**Navrhovaná zmena uvedená pod bodom 2/**

Bod 2/

Uznesením č. 76 miestneho zastupiteľstva Mestskej časti Košice – Nad jazerom zo dňa 17.12.2015 miestne zastupiteľstvo schválilo v rámci programového rozpočtu na rok 2016 v  programe 9 – Plánovanie, manažment a kontrola, podprograme 2 – Činnosť miestneho zastupiteľstva, prvku 3 – Dotácie v zmysle VZN č. 41 – kompetencia miestneho zastupiteľstva na  zveľadenie životného prostredia dotácie v objeme **1 000 €**.

V súvislosti s realizáciou výzvy starostky mestskej časti na revitalizáciu verejných priestranstiev, obnovu a starostlivosť o predzáhradky starostka navrhla presun uvedených rozpočtovaných finančných prostriedkov do položky – Finančné príspevky – kompetencia starostky, kde predmetná suma finančných prostriedkov – **1 000 €** bude použitá len na tento účel v  zmysle vyhlásenej výzvy v maximálnej výške do **200 €** na jednu predzáhradku.

Zmeny rozpočtu:

**Bežné výdavky:**

Program 9 – Plánovanie, manažment a kontrola, podprogram 2 – Činnosť miestneho zastupiteľstva, prvok 3– Dotácie v zmysle VZN č. 41– kompetencia miestneho zastupiteľstva – na zveľadenie životného prostredia - **mínus 1 000 €,** Program 9 – Plánovanie, manažment a  kontrola, podprogram 1 – Výkon funkcie starostky a zástupcu starostky, prvok 3 – Finančné príspevky – kompetencia starostky - **plus 1 000 €.**

Starostka k bodu otvorila rozpravu. V rámci rozpravy neboli vznesené pripomienky ani dotazy.

Miestne zastupiteľstvo Mestskej časti Košice – Nad jazerom schválilo 3. zmenu programového rozpočtu Mestskej časti Košice – Nad jazerom na rok 2016 podľa predloženého návrhu – **uznesenie č. 116.**

**(Hlasovanie č. 9: z prít. 12 za 12)**

Po hlasovaní rokovaciu sálu opustil poslanec Papcun.

**K bodu 10/Návrhy pre udelenie ocenení Mestskou časťou Košice – Nad jazerom na rok 2016**

Materiál bol predložený písomne a zverejnený na webovej stránke mestskej časti.

V zmysle Zásad pre udeľovanie ocenení Mestskej časti Košice – Nad jazerom čl. V ods. 3  Miestny úrad Mestskej časti Košice – Nad jazerom zverejnil výzvu na podávanie návrhov s termínom do **31.08.2016. Do uvedeného termínu bolo mestskej časti zaslaných 5 návrhov na  ocenenie a to pre:**

**1. Mgr. Ivetu FABIÁNOVÚ,** prezidentku RK Slovenskej komory sestier a pôrodných asistentiek Košice II. za jej odbornosť, dynamiku, ochotu pomôcť iným a dôveru pracovníkov v jej profesii ako sestra na OIAM. Od minulého roku je držiteľkou ceny Biele srdce.

**2. Štefana ŠEVČÍKA-** dôchodcu, stále aktívneho hudobníka. Za jeho celoživotné aktívne pôsobenie v oblasti hudby a pri príležitosti jeho životného jubilea – 70 rokov.

**3. Alexandra ZSIGMONDYHO –** vedúceho úseku príjmu v OC Kaufland v MČ Košice – Nad jazerom. Za mnohonásobné darcovstvo krvi, a tým aj za jeho aktívnu pomoc pri záchrane ľudských životov.

**4. Tomáša FEDORA –** domového dôverníka – zástupcu vlastníkov bytov na Polárnej ulici č.14. Za  jeho ochotu, snahu pomáhať iným, za plnenie si funkcie domového dôverníka vysoko nad rámec bežných povinností.

**5.** **Mgr. Annu MAGDOŠKOVÚ –** riaditeľku MŠ na Galaktickej ulici – za prínos v pedagogickej oblasti: zavádzanie alternatívnych a inovačných prístupov v praxi po roku 1989. Autorka projektu Alternatívnej školy v Košiciach pre deti od 2 do 15 rokov realizovaného so súhlasom ministerstva školstva v rokoch 1991 – 2000 ako prvá škola v Košiciach a druhá na Slovensku.

Starostka otvorila k tomuto bodu rozpravu. V rámci rozpravy vystúpil poslanec Schwarcz, ktorý navrhol, aby poslanci pouvažovali o úprave Zásad pre udeľovanie ocenení mestskej časti s tým, aby sa mohli oceniť aj občania, ktorí nemajú trvalý pobyt v mestskej časti a pričinili sa  o rozvoj našej mestskej časti. Uviedol napr. športovcov, spisovateľov, hudobníkov a ďalších, ktorí naozaj vyrastali na Jazere a pričinili sa o rozvoj a popularizáciu Jazera, ale život ich zavial niekde inde. Podmienkou pri udeľovaní cien je súčasný trvalý pobyt v MČ. Starostka súhlasila s týmto návrhom a navrhla poslancom, aby si sadli a prerokovali tento návrh v komisii. Nevidela v tom problém a skonštatovala, že budú musieť robiť väčšiu medializáciu, aby bolo navrhnutých viacero jednotlivcov na udelenie cien. Potom budú mať poslanci v komisiách z čoho vyberať, odkontrolovať, odkonzultovať podané návrhy. Starostka si myslí, že naša MČ za 45 rokov má  kvalitné osobnosti v rámci akéhokoľvek života. Poslanec Shwarcz mal konkrétne na mysli Táňu Džerengovú, Romana Voláka a ďalších, ktorí v MČ vyrastali. Starostka odovzdala slovo návrhovej komisii. (Do rokovacej sály sa vrátil poslanec Papcun.)

Miestne zastupiteľstvo Mestskej časti Košice – Nad jazerom udelilo Cenu Mestskej časti Košice – Nad jazerom v roku 2016 jednotlivcom: Mgr. Ivete Fabiánovej a Mgr. Anne Magdoškovej.

Miestne zastupiteľstvo Mestskej časti Košice – Nad jazerom udelilo Čestné uznanie Mestskej časti Košice – Nad jazerom v roku 2016 jednotlivcom: Alexandrovi Zsigmondymu, Tomášovi Fedorovi a Štefanovi Ševčíkovi - **uznesenie č. 117.**

**(Hlasovanie č. 10: z prít. 12 za 12)**

**K bodu 11/ Návrh dodatku č. 1 k Zásadám odmeňovania poslancov miestneho zastupiteľstva Mestskej časti Košice – Nad jazerom**

Materiál bol predložený písomne.

MiZ uznesením č. 106 zo dňa 16. júna 2016 schválilo Návrh na zvýšenie základnej mesačnej odmeny poslancov miestneho zastupiteľstva vo výške 200 € mesačne s účinnosťou od 01.07.2016. Miestny úrad dodatkom č. 1 mení Zásady odmeňovania poslancov v súlade s vyššie uvedeným uznesením.

Starostka k tomuto bodu otvorila rozpravu. V rámci rozpravy neboli vznesené pripomienky ani dotazy. Odovzdala slovo návrhovej komisii.

Miestne zastupiteľstvo Mestskej časti Košice – Nad jazerom schválilo dodatok č. 1 k Zásadám odmeňovania poslancov miestneho zastupiteľstva Mestskej časti Košice – Nad jazerom predloženom znení – **uznesenie č. 118.**

**(Hlasovanie č. 11: z prít. 12 za 11, zdržal sa 1)**

**K bodu 11 a/Personálne otázky – Návrh na odvolanie člena komisie a voľbu nového člena v komisii mládeže, športu a vzdelávania.**

Starostka k tomuto bodu otvorila rozpravu.

Starostka odovzdala slovo poslankyni Gajdošovej, ktorá predložila na rokovanie bod 11 a/ Personálne otázky. Poslankyňa Gajdošová ako predsedníčka komisie pre mládeže, športu a vzdelávania navrhla odvolanie člena komisie pána Ladislava Pongá, nakoľko v roku 2016 zo siedmich zasadnutí komisie nebol prítomný šesť krát a svoju neúčasť ani neospravedlnil. Od 9.  marca nereaguje na   e-maily, textové správy, neodpovedá na výzvy, nemá záujem o prácu v komisii. Z tohto dôvodu predsedníčka komisie navrhla odvolanie a zároveň navrhla, aby miestne zastupiteľstvo zvolilo nového člena komisie pre mládež, šport a vzdelávanie člena, ktorý je  už  dlhšie prínosom pre komisiu, pretože sa zúčastňuje na všetkých podujatiach organizovaných MČ napr. Deň Jazerčanov, Street basketbal, Futbalový turnaj o putovný pohár starostky atď. Ako nového člena komisie navrhla pána Miroslava Belohorského. Poslankyňa Gajdošová si myslí, že práca pána Belohorského bude pre komisiu veľkým prínosom. Starostka na záver doplnila, že aj iní predsedovia komisií majú právo na odvolanie svojich členov, ak nie sú spokojní s ich výkonom práce.

K tomuto bodu sa prihlásil o slovo poslanec Cimbala, ktorý sa opýtal na hlasovanie k tomuto bodu. Starostka oznámila, že hlasovanie bude najprv za odvolanie člena komisie a následne bude hlasovanie o zvolenie nového člena komisie. Skonštatovala, že návrh na odvolanie člena komisie bol opodstatnený.

Miestne zastupiteľstvo Mestskej časti Košice – Nad jazerom odvolalo Ladislava Pongá ako člena, neposlanca komisie mládeže, športu a vzdelávanie – **uznesenie č. 119.**

**(Hlasovanie č. 12: z prít. 12 za 12)**

Miestne zastupiteľstvo Mestskej časti Košice – Nad jazerom zvolilo Miroslava Belohorského za  člena, neposlanca komisie mládeže, športu a vzdelávanie – **uznesenie č. 120.**

**(Hlasovanie č. 13: z prít. 12 za 12)**

**K bodu 12/ Informácia o vykonávaných rozpočtových opatreniach programového rozpočtu Mestskej časti Košice – Nad jazerom na rok 2016**

Materiál bol predložený písomne a  je zverejnený na webovej stránke mestskej časti.

V súlade s uznesením č. 76 z 9. riadneho zasadnutia miestneho zastupiteľstva Mestskej časti Košice **–** Nad jazerom zo dňa 17.12.2015, ktorým miestne zastupiteľstvo poverilo starostku mestskej časti vykonať zmeny v bežnom rozpočte na rok 2016 rozpočtovými opatreniami:

**-** zmeny rozpočtu v bežných príjmoch a bežných výdavkoch pri rovnakej zmene objemu bežných príjmov aj bežných výdavkov a presun bežných výdavkov pri nezmenenej výške celkových bežných výdavkov v celkovom objeme najviac 20 % bežných výdavkov schváleného rozpočtu počas kalendárneho roka predložila starostka informáciu o vykonanom:

**-** rozpočtovom opatrení č. 11 schválenom starostkou mestskej časti dňa 24.06.2016,

**-** rozpočtovom opatrení č. 12 schválenom starostkou mestskej časti dňa 29.06.2016,

**-** rozpočtových opatreniach č. 13 - 14 schválených starostkou mestskej časti dňa 13.07.2016,

**-** rozpočtových opatreniach č. 15 **–** 17 schválených starostkou mestskej časti dňa 30.08.2016

**-** a rozpočtových opatreniach č. 18 **–** 21 schválených starostkou mestskej časti dňa 08.09.2016.

Uskutočnené zmeny boli podrobne popísané v predloženom materiáli:

1. Presun finančných prostriedkov v objeme 1 000 € na položku údržba majetku z položky výsadba a úprava zelene v súvislosti s poruchami a opravami elektroinštalácie.

2. V súvislosti s poskytnutím finančného príspevku od primátora mesta Košice v sume 300 € na  kostýmy a súčasti kostýmov pre Jazerské mažoretky **–** seniorky **–** zvýšenie rozpočtu bežných príjmov a bežných výdavkov o sumu 300 €.

3. Z dôvodu zvýšenia počtu žiadostí o poskytnutie finančných príspevkov na reprezentáciu a  podporu kultúrno **–** spoločenských a športových aktivít v mestskej časti bolo potrebné vykonať presun finančných prostriedkov medzi položkami: ceny starostky a finančné príspevky **–** kompentencia starostky v objeme 700 €.

4. V súvislosti so schválenou rekonštrukciou Denného centra pri Mestskej časti Košice **–** Nad jazerom a zabezpečením činnosti Denného centra bolo potrebné zvýšiť rozpočet na materiálových položkách a službách v Dennom centre spolu v sume 1 700 €. Zvýšené výdavky boli kompenzované zvýšenými príjmami z refundácií médií od nájomcov za minulý rok, resp. úsporou na prevádzke kultúrnych stredísk.

5. V súvislosti so spracovaním komplexnej koncepcie uzamykateľných kontajnerovísk bolo potrebné vyčleniť finančné prostriedky v objeme 500 € na vyhotovenie prípravnej a projektovej dokumentácie pre zámer budovania uzavretých kontajnerovísk.

6. Z dôvodu riešenia porúch na prevádzkových strojoch, špeciálnych prístrojoch a budovách (opravy kosačiek, búracieho kladiva, lodného motora, pôvodných komponentov zabezpečovacej techniky a elektroinštalácie v obchodnom centre Branisko, zabezpečenie výmeny pokazenej klimatizácie) boli vykonané rozpočtové opatrenia - presuny medzi položkami bežných výdavkov spolu v objeme 3 900 €.

7. Ďalšími rozpočtovými opatreniami boli uskutočnené presuny v položkách propagácia, marketing mestskej časti v sume 400 €, zvýšenie položky **–** finančné príspevky **–** kompetencia starostky

v  sume 300 € a presun v položkách podprogramu **–** Informačný systém mestskej časti spolu v  objeme 600 €.

**REKAPITULÁCIA:**

Vykonanými zmenami **–** rozpočtovými opatreniami č. 11 **–** 21 boli uskutočnené presuny v  bežných výdavkoch, došlo k zvýšeniu rozpočtu bežných príjmov o čiastku 1 300 € a zvýšeniu rozpočtu bežných výdavkov o sumu 1 300 €.

Vykonanými zmenami v bežnom rozpočte **–** rozpočtovými opatreniami č. 1 **–** 21 boli vykonané zmeny bežných výdavkov počas roka v sume 57 960 €.

Rozpočet bežných výdavkov na rok 2016 bol schválený v objeme 1 182 560 €. Čiastka 57  960 € predstavuje podiel 4,9 %, čím je dodržaný miestnym zastupiteľstvom schválený objem zmien **–** najviac 20 % bežných výdavkov rozpočtu počas kalendárneho roka. Starostka objasnila, že sa jedná o veci, ktoré sa vyskytnú počas roka.

Starostka otvorila k tomuto bodu rozpravu. V rámci rozpravy neboli vznesené pripomienky ani dotazy. Odovzdala slovo návrhovej komisii.

Miestne zastupiteľstvo Mestskej časti Košice – Nad jazerom zobralo na vedomie Informáciu o vykonaných rozpočtových opatreniach programového rozpočtu Mestskej časti Košice - Nad jazerom – **uznesenie č. 121.**

**(Hlasovanie č. 14: z prít. 12 za  12)**

**K bodu 13/Interpelácie**

Starostka požiadala poslancov v zmysle schváleného rokovacie poriadku o písomné predloženie interpelácii. O slovo sa prihlásil poslanec Siksa. Písomne podal interpelácie, ktoré odovzdal zapisovateľke. Zároveň navrhol, aby v pozvánke bolo písané pod jedným bodom interpelácie a dopyty, pretože sa domnieva, že je rozdiel v týchto dvoch termínoch, alebo do  pozvánky zadať pod jedným bodom interpelácie poslancov a pod ďalším bodom dopyty poslancov. Nakoniec poslanec dodal, že by bolo vhodné napísať všetko pod jeden bod interpelácie a dopyty poslancov, z dôvodu, že tento bod sa najviac týka poslancov miestneho zastupiteľstva. (Tak ako to je v Mestskom zastupiteľstve). Starostka poslanca ubezpečila o doriešení bodov v  pozvánkach.

**K bodu 17/ Rôzne**

V tomto bode vystúpila starostka a zablahoželala poslancom Michalovi Slivkovi a Michalovi Capcarovi a Márii Jokeľovej ku meninám. Taktiež gratulovala k narodeninám Jozefovi Skoncovi. V závere sa poďakovala všetkým poslancom za spoluprácu v komisiách a pri činnostiach v mestskej časti. Ďalej poďakovala Slivkovi za organizáciu túry v Tatrách, ktorá bola pod jeho vedením. Poďakovala sa v mene obyvateľov, ktorí sa zúčastnili tejto túry, pretože vyslovili spokojnosť. Prichádzali pozitívne správy od občanov. Pýtali sa, kedy plánujeme ďalšie túry takého typu. Starostka vytvorila na sociálnej sieti skupinu (na messengery), aby mohla informovať o aktivitách mestskej časti poslancov a poslanci tak mali rýchlejšie informácie o aktivitách, ktoré MČ organizuje. Zároveň poslanci môžu pozvať svojich blízkych a známych, ktorí sú obyvateľmi MČ na  dané akcie. Ďalej starostka pozvala všetkých poslancov na akciu Jazerská kvapka krvi a požiadala ich o darovanie tejto vzácnej tekutiny, ak im to ich zdravotný stav dovoľuje. Pozvala poslancov na akcie Mesiac úcty k starším, Prázdninovú korčuľovačku, Mikuláša, Jazerské Vianoce a na posledné 15-te zastupiteľstvo, kde po skončení budú odovzdávané ocenenia osobnostiam MČ. Skonštatovala, že  investičných aktivít bolo tohto roku mnoho. Momentálne sa  dokončieva projekt Venčoviská. V októbri sa bude otvárať Venčovisko, Fit park a Workout v  lesoparku. Na slávnostné otvorenie budú pozvaní poslanci MČ. V súčasnosti sa dokončieva osvetlenie Važecká - Galaktická. Momentálne prebieha úprava veľkého chodníka na  Čiernomorskej, na ktorom sa rieši parkovacie státie a presun kontajneroviska. Starostka navrhla pracovné stretnutie na stredu v novembri s poslancami k príprave rozpočtu MČ na nasledujúci rok. Tieto investičné projekty sú zdĺhavé a pripravujú sa niekoľko mesiacov. Realizácia samotného projektu nie je tak zdĺhavá, ale prípravy trvajú dlho. Konštatovala, že plány na rok 2017 sú  už  prerokované, no nie schválené. Je  to  napríklad rozsvietenie lámp v Lesoparku z bezpečnostných dôvodov, kde občania chodia bicyklovať, korčuľovať, behať. Podstatou je prilákať ľudí na  športové aktivity v našej MČ. Audit sídliska ukázal nedostatky ako sú neporiadok z titulu vyberačov kontajnerov. Niektoré miesta sú  priam neudržateľné. V budúcom roku má starostka v pláne vybudovať kontajnerovisko mimo rekreačných lokalít a lokalít, kde to priamo prekáža. V spolupráci s oddelením výstavby sa vyberá vhodné miesto, kde by bolo kontajnerovisko umiestnené. Dopytované sú detské ihriská, ktorých máme dovedna 27. Jedno z najväčších ihrísk bolo slávnostne otvorené v septembri. V budúcnosti sa bude riešiť výstavba ihriska, ale budeme zvažovať, kde ich MČ vybuduje, pretože nemôže byť postavených viacero detských ihrísk vedľa seba. Oddelenie výstavby bude riešiť otázku aj  parkovacích miest a vyberať vhodné plochy na ich výstavbu. Starostka vysvetlila, že v dnešnej dobe nie je možné vyhovieť každému obyvateľovi, aby mal parkovacie miesto, pretože v rodinách

sú tri až štyri autá. Položkovo sú to veľmi nákladné investičné aktivity. Z rozpočtu MČ je nereálne budovať každý rok nové parkovacie miesta. Základom je uspokojiť každú cieľovú skupinu. Oddelenie výstavby má vypracovaný zoznam všetkých chodníkov a v akom stave sa nachádzajú. Je  to denno-denná práca MÚ oddelenia výstavby. Evidujú každý jeden chodník, ktorý má určité nedostatky. Tieto zoznamy sa odstupujú na Magistrát mesta Košice a na základe tohto zoznamu sa  vypracuje plán, kedy sa začnú vykonávať opravy chodníkov a ciest. Pani starostka ukončila tento bod a následne sa o slovo prihlásil poslanec Siksa. Spomenul, že po kontrole, ktorú vykonal osobne na  ul.  Gagarinovo námestie chodník pri garážach nie je dostatočne opravený. Sledoval celý technologický proces pri oprave tohto chodníka. Divil sa firme, ktorá vykonala takú nekvalitnú prácu pre mestskú časť. Poslanec Siksa tvrdí, že chodník má mať obrubník a spomínaný chodník má len na určitých oporných bodoch obrubník. Nezaplatil by takej firme. Pán Siksa žiada kvalitnú prácu. Skúšal tento chodník. Začína sa lámať. Starostka na to reagovala, že každú jednu vec vie objednávateľ diela reklamovať, ale predmetné chodníky nezadáva na opravu MČ ale Mesto Košice. Vysvetlila, že tieto veci sú vysúťažené v balíkoch na určité obdobie. Za to dané obdobie, na ktoré je  podpísaná zmluva daná firma vykonáva práce podľa zmluvy. Starostka poverí pracovníka vedúceho výstavby MČ vykonaním obhliadky predmetnej veci. Spomenula, že ak sa v budúcnosti vyskytne taký problém, treba ho riešiť nafotením a odovzdaním na MÚ. Všetky pripomienky môžu poslanci vyjadriť na sociálnej sieti v skupine, ktorú starostka vytvorila. Na všetky pripomienky bude reagovať pán Vozár zamestnanec úradu MČ. Prihlásil sa poslanec Siksa a spomenul, že  sa  s pánom Vozárom stretol v júni 2016 a chcel, aby na zastávke Levočskej opravil lavičku, pretože je šikmá. Nedá sa na nej sedieť. Do dnešného dňa sa v tejto veci neurobil nič. Siksa vie, že  lavičky má na starosti Dopravný podnik mesta Košice. Starostka na to reagoval, že  v danej veci už mala stretnutie s riaditeľom DPMK. Spomínala to aj v správe o činnosti starostky MČ.

**K bodu 18/ Z á v e r**

Po vyčerpaní programu starostka poďakovala všetkým za účasť a vyhlásila rokovanie miestneho zastupiteľstva za ukončené. Najbližšie 15. riadne zasadnutie miestneho zastupiteľstva podľa orientačného časového plánu sa bude konať dňa 15.12.2016.

Košice 05.10. 2016

Ing. Mgr. Lenka K o v a č e v i č o v á

starostka mestskej časti

overovatelia: Milan Papcun

Andrea Gajdošová

zapisovateľka: Mgr. Zuzana Štefaniková